Aušra Maldeikienė

Biografija

1976 m. baigė Vilniaus A. Vienuolio vidurinę mokyklą. Studijavo Vilniaus universiteto (VU) Finansų ir kredito fakultete, studijas tęsė Maskvos M. Lomonosovo universiteto Ekonomikos fakultete. 1982 m. jį baigė, suteikta ekonomistės ir politinės ekonomijos dėstytojos kvalifikacija. 1982–1984 m. dirbo Vilniaus universitete, dėstė Lietuvos žemės ūkio akademijoje. 1984–1987 m. Maskvos M. Lomonosovo universiteto aspirantė, 1987 m. apgynė disertaciją tema „Pagrindinis socializmo ekonominis dėsnis intensyvios ekonomikos sąlygomis", suteiktas tuometinis ekonomikos mokslų kandidatės laipsnis (dabar - socialinių mokslų daktarė).  
Nuo 1987 m. Lietuvos veterinarijos akademijos dėstytoja. Nuo 1990 m. „Lietuvos ryto“ apžvalgininkė. 1993–1997 m. Vilniaus banko atstovė spaudai, ryšių su visuomene skyriaus viršininkė. 1997–2000 m. BNS verslo skyriaus vyr. redaktorė. 1999–2003 m. VU Tarptautinio verslo mokyklos dėstytoja. 1999-2000 m. Oksfordo universiteto Green Templeton koledže studijavo žiniasklaidos (skilčių rašymo) kursą. 2001–2013 m. Vilniaus jėzuitų gimnazijos ekonomikos mokytoja. Nuo 2004 m. VU Matematikos ir informatikos fakulteto Ekonometrinės analizės katedros docentė. 2007 m. baigė Vilniaus universiteto Religijos studijų centro magistrantūrą, suteiktas religijos mokslų magistrės laipsnis.
Yra parašiusi ekonomikos vadovėlių mokykloms, kitų knygų ekonomikos, finansų, verslo tematika, į lietuvių kalbą išvertė užsienio autorių kūrinių. „Žinių radijo“ rubrikos „Ekonomisto komentaras“ dalyvė, ekonomikos įvykių komentatorė, portalo DELFI publicistė, tinklaraštininkė. Skelbia publikacijas apie ekonomiką, socialinę atskirtį, mokesčius – PVM, gyventojų pajamų mokesčius, turto mokesčius, institucijas (kaip „Sodra“), mokesčių vengimą ir kt.
Prieštaraudama dėl pernelyg agresyvaus oponentų elgesio prieš Rolandą Paksą jo apkaltos metu, simboliškai vienai dienai buvo įstojusi į Liberalų demokratų partiją. 2009 m. Pilietinės demokratijos partijos kandidatė rinkimuose į Europos Parlamentą.  2015 m. savivaldybių ir 2016 m. Seimo rinkimuose dalyvavo rinkimuose kartu su partija "Lietuvos Sąrašas", nebūdama jos nare.
2015 m. balandį – 2016 m. lapkritį Vilniaus miesto savivaldybės tarybos narė.
2016 m. lapkritį - 2019 m. birželį Lietuvos Respublikos Seimo narė. Mišrios Seimo narių grupės seniūno pavaduotoja, Europos reikalų komiteto pirmininko pavaduotoja, Audito komiteto narė, Neįgaliųjų teisių ir Laisvės premijų komisijų narė. 
2018 m. birželio 25 d. Aušra Maldeikienė patvirtino savo dalyvavimą 2019 m. Lietuvos prezidento rinkimuose, kaip rinkiminę programą pateikdama 95 savo parengtas tezes – aliuziją į 1517 m. Martyno Liuterio paskelbtas 95 tezes, nuo kurių prasidėjo Katalikų Bažnyčios Reformacija. Iki tol Aušra Maldeikienė šiuose rinkimuose ragino kandidatuoti nepartinę Ingridą Šimonytę, kuri apsisprendė juose dalyvauti užsitikrinusi Tėvynės Sąjungos-Lietuvos krikščionių demokratų partijos paramą 2018 m. lapkričio 4 d.
2019 m. vasario 1 d. Aušra Maldeikienė informavo pasitraukianti iš prezidento rinkimų kovos.  Savo socialinio tinklo paskyroje ir asmeniniame tinklaraštyje ji ėmė skelbti kassavaitines apžvalgas, kuriose pasaulio ir Lietuvos politikos kontekste analizuojami likusių prezidento rinkimų dalyvių kampanijų veiksmai.
2019 m. vasario 25 d. Vyriausioji rinkimų komisija įregistravo visuomeninį rinkimų komitetą "Aušros Maldeikienės traukinys", kuris pradėjo rinkti parašus, siekdamas iškelti Aušrą Maldeikienę ir jos suburtus kandidatus dalyvauti 2019 m. Europos parlamento rinkimuose  2019 m. balandžio 11 d. šiam komitetui pirmajam kandidatuoti į Europos Parlamentą pakako vien elektroniniu būdu surinktų parašų. Rinkimuose komitetui laimėjus vieną mandatą, Aušra Maldeikienė tapo viena iš 11 Lietuvoje išrinktų Europos Parlamento narių. Po rinkimų pasirodžius rinkiminių kampanijų išlaidų vertinimams, buvo apskaičiuota, kad "Aušros Maldeikienės traukinys" Europos Parlamento rinkimams išleido tik šiek tiek daugiau nei 5 tūkst. eurų - gerokai mažiau, nei visi kiti rinkimų sąrašai, skyrę nuo 7 iki 254 tūkst. eurų (vidutiniškai - 95 tūkst. eurų). Po rinkimų surengtoje spaudos konferencijoje Aušra Maldeikienė pateikė statistiką, kuri parodė, kad, kitaip nei dalis kitų rinkimų sąrašų, jos sąrašas rinkimams negavo ir nenaudojo finansavimo iš valstybės biudžeto bei surinko kur kas daugiau lėšų iš mažų (iki 12 eurų) aukų, nei likusieji.
Savo rinkimų programoje "Aušros Maldeikienės traukinys" įsipareigojo prisijungti prie vienos iš bekompromisiškai proeuropietiškų grupių Europos Parlamente, paaiškindamas, kad "tai gali būti Liberalų ir demokratų aljansas už Europą (ALDE), Žaliųjų frakcija (EGP), arba, jei aplink Emanuelio Makrono vedamą Pirmyn, Respublika! („La République En Marche!”) susiformuos nauja grupė." 2019 m. birželį Aušra Maldeikienė prisijungė prie Europos Liaudies Partijos (Krikščionių demokratų) (EPP) grupės, nurodydama, jog atsižvelgė į ALDE pokyčius (susijungimą su kitom politinėm jėgom į naują grupę "Renew Europe") ir potencialius prieštaravimus jos pačios nuostatoms, o į EGP buvo nepriimta paprieštaravus šios grupės nariui, kitam europarlamentarui iš Lietuvos, Broniui Ropei. Aušra Maldeikienė taip pat paskelbė, kad atsilaisvinus jos vietai Seime, ji 2019 m. rugsėjį Vilniaus Žirmūnų apygardoje numatomuose rinkimuose remia kitą "Aušros Maldeikienės traukinio" narę nepartinę Rasą Žemaitę.
2019 m. liepos mėn. Aušra Maldeikienė pradėjo darbą Europos Parlamente kaip EPP grupės europarlamentarė, likdama nepartine. Ji buvo deleguota į du Europos Parlamento komitetus - Ekonomikos ir pinigų politikos komitetą bei Biudžeto komitetą.

Šeima

Vyras Eugenijus Maldeikis (g. 1958 m.), ekonomistas, politikas (išsiskyrė 2017 m.). Sūnūs Matas Maldeikis (g. 1980) ir Mykolas Maldeikis (g. 1987). Brolis – vertėjas, filologas Kazimieras Seibutis.
Be gimtosios lietuvių, Aušra Maldeikienė moka anglų, rusų, prancūzų kalbas.